Úrad vlády SR						 Na rokovanie vlády SR
Sekcia hospodárskej politiky					 dňa 7.5.2003 
									 k číslu: 3067/2003
									 k bodu: 11

S t a n o v i s k o

K Návrhu na požitie majetku Fondu národného majetku SR podľa § 28 ods. 3 písm. b/4 zákona č. 92/1991 Zb. o podmienkach prevodu majetku štátu na iné osoby v znení neskorších predpisov na finančnú podporu realizácie Stratégie SR plnenia záväzkov Kjótskeho protokolu

I.

	Materiál na rokovanie vlády SR predkladá minister životného prostredia na základe uznesenia vlády SR č. 23/2002.

	V citovanom uznesení vlády SR, ktoré bolo prijaté k návrhu na ratifikáciu Kjótskeho protokolu k Rámcovému dohovoru OSN o zmene klímy, bolo v bode D.3. uložené ministrovi životného prostredia zabezpečiť vykonávanie Kjótskeho protokolu po nadobudnutí jeho platnosti pre Slovenskú republiku. Kjótsky protokol nadobudol pre Slovenskú republiku platnosť v roku 2002 a na plnenie záväzkov vyplývajúcich z protokolu by sa v zmysle predloženého návrhu mal použiť majetok Fondu národného majetku SR vo výške 100 mil. Sk. 

	Materiál obsahuje doložku finančných, ekonomických, environmentálnych vplyvov a vplyvov na zamestnanosť. 

II.

	V rámci medzirezortného pripomienkového konania bolo oslovených 18 subjektov, ktoré uplatnili k predloženému návrhu 12 pripomienok. Z vyhodnotenia pripomienkového konania vyplýva, že predkladatelia akceptovali 10 pripomienok, 1 pripomienka bola akceptovaná čiastočne a 1 pripomienka, v ktorej MDPT SR žiadalo materiál prerokovať s FNM SR nebola akceptovaná. 

III.

	Na plnenie záväzkov vyplývajúcich pre Slovenskú republiku z Kjótskeho protokolu by mali byť použité prostriedky FNM SR vo výške 100 mil. Sk v zmysle ustanovenia § 28 ods. 3 písm. b/4 zákona č. 92/1991 Zb. Podľa tohto zákonného ustanovenia možno príjmy a výdavky fondu použiť v súlade s rozhodnutím vlády na podporu rozvojových programov Slovenskej republiky. V tejto súvislosti upozorňujeme na formálnu nepresnosť v materiáli, keď v návrhu uznesenia sa hovorí o rozšírení už existujúceho programu o nový prvok (znižovanie emisií skleníkových plynov) a v predkladacej správe a vo vlastnom návrhu sa spomína vytvorenie nového rozvojového programu. 

	V materiáli sa uvádza, že disponibilný rozpočet majetku FNM SR na daný účel v roku 2003 je cca 268 mil. Sk. Aj napriek konštatovaniu predkladateľa vo vyhodnotení pripomienkového konania, že o použití prostriedkov FNM SR podľa citovaného zákona rozhoduje vláda SR (a teda nie je potrebné stanovisko FNM SR) sa domnievame, že k možnosti čerpania 100 mil. Sk pre rozšírenie programu MŽP SR (označeného kódom OOC) sa mal vyjadriť aj FNM SR. (vyjasniť by sa mala najmä otázka, či v štruktúre disponibilného rozpočtu sa reálne počíta aj s prostriedkami na definovaný účel). 

	Upozorňujeme tiež na chýbajúce časové vymedzenie použitia prostriedkov získaných z FNM SR v nadväznosti na existujúce (pripravované) projekty. V materiáli sa neuvádza, či požadovaná suma finančných prostriedkov bude stačiť na splnenie záväzkov Kjótskeho protokolu (podľa predkladacej správy by sa takýto stav mal dosiahnuť v rokoch 2003-2005), alebo bude MŽP SR požadovať ďalšie prostriedky.     

	Odporúčame vláde SR predložený návrh, s prihliadnutím na uvedené pripomienky, schváliť a prijať navrhované uznesenie. 

Bratislava: 5. 5. 2003